**Свети Сава - духовни светионик српском народу**

 „Све видљиво сведочи о Невидљивом.“ Вера је оно што се не може видети, објаснити, упоредити. То је, можда, она сила која нас вуче да не скренемо са правог пута, или је то показатељ оног исправног, или, пак, оно нешто што нам шапуће у глави кад нам је најтеже да се не треба предати, ко то може знати? Он, младић, Растко, који се супротставио жељама свог оца да постане владар, знао је. Знао је и да српском народу треба помоћи, приближити му веру, знање, али га и научити битним лекцијама живота. Успротивио се и поднео жртву за спас једног народа, за духовно прочишћење.

 Своје знање и веру преносио је прво својим најближима, пријатељима. Постао је монах и добио име Сава. Све што је добијао улагао је у манастир и у веру, али је, пре свега, дао све што је имао, дао је себе. Основао је први српски манастир на Светој гори и тако поставио стуб вечне вере српског народа. Ишао је по свету и преносио знање, основао и прву школу и постао први српки архиеписком. Остао је да живи и након своје смрти. Говорио је: „Останите у подвизима ка добру. Ни на десно, ни на лево, него по сили колико ко има снаге, царским путем теците, сетивши се што јесте.“ Он је тако и остао и поступао, свима нама је учинио добро, али не само за живота, него и више од осам векова. Постао нам је та сила која нам не дозвољава да скренемо са пута, пратимо оно истински вредно и чисто.

 Сунце које нас јутром буди, пламен свеће која гори, кандило које својим пламеном обасјава икону, светионик који изгубљеном показује пут, он је постао српском народу, нама. Када морнар плови морем и изгуби се у магли, обузме га страх, изгубљен је и мисли да нема повратка и спаса, али, оног тренутка када угледа јако светло или зачује сирену која долази са врха светионика, добије наду и излаз на прави пут. Тако је и Он постао, светионик у магли за све нас, борио се да нам покаже прави пут, да не залутамо, не ударимо у стену, да не губимо наду и веру у спасење. На правом се путу ноге неће спотицати, глава ће бити усправна, јер је образ чист, а чиста је и душа. Носио је жртву уместо свих нас, за нашу добробит, за наш спас и веру. Помогао нам је да научимо многе лекције живота, помогао нам и да одржимо веру више од осам векова, помогао да не залутамо у магли и изгубимо пут. Борио се за све нас и бориће се још дуго, јер је жив и после смрти, међу нама и у нама.

 Ми смо ти који бирамо у шта верујемо. Бирамо и начин на који у то верујемо, али Он се изборио да смемо да верујемо и да у нама опстане вера. Изборио се и да стичемо знање, научимо се доброти и истини. Учио и учи нас да се зла треба клонити, јер се у добру налази мудрост, истина. Да је мали труд који треба да уложимо у животу да бисмо као награду добили бесконачно добро. Да будемо ученици увек, а учитељи само када је то потребно. Не мржња него да љубав буде у нашим срцима, не треба ни судити другима, не преиспитивати веру, остати у души чист и мирне савести.

 Ко знањем подржава своју веру, а вером допуњује своје знање, тај је решио проблем вере и знања. Зато нам је Он помогао да верујемо и не залутамо, али и да учимо и мудрост стичемо. У њему се родила мисао из љубави, а он ју је пренео на све нас, као своје дело, дело вере.

 Марија Милошевић IVфт